b'\n_START_ARTICLE_\nEl Pujolet (Santa Pau)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una petita casa situada a la Fageda d\'en Jord\xc3\xa0, damunt un pujolet. Disposa de planta baixa i un pis superior i est\xc3\xa0 coberta per un gran teulat a dues aig\xc3\xbces amb els vessants vers les fa\xc3\xa7anes laterals. Va ser bastida amb carreus ben escairats als angles i les obertures, i els murs amb pedra volc\xc3\xa0nica i carreus mal escairats. T\xc3\xa9 una petita balconada amb la barana de ferro forjat. Al costat de la casa es conserva una bonica pallissa de planta i pis superior amb les teules posades a salt de garsa. Al davant hi ha una espaiosa era que conserva els primitius cairons vermells (15 x 15 cm).\n_START_SECTION_\nHist\xc3\xb2ria\n_START_PARAGRAPH_\nLa Fageda va rebre el nom "D\'en Jord\xc3\xa0" al segle XVIII, quan era propiet\xc3\xa0ria del casal i del bosc que l\'envoltava Na Teresa Jord\xc3\xa0 (1767). Actualment la Fageda \xc3\xa9s propietat de la diputaci\xc3\xb3 de Girona, que la va adquirir no fa gaires anys per tal de conservar-la i evitar la seva degradaci\xc3\xb3 progressiva. Aix\xc3\xb2 va fer que la Diputaci\xc3\xb3 es pos\xc3\xa9s en contacte amb el govern militar de la prov\xc3\xadncia de Girona i l\'any 1984 una companyia de sapadors s\'encarregu\xc3\xa9s de les obres de restauraci\xc3\xb3 del Casal de Can Jord\xc3\xa0.'